हरमनप्रीत कौर

**हरमनप्रीत कौर** (जनम ८ मार्च १९८९) एक बेहतरीन ऑलराउंडर आयँ। उ दाहिने हाथ से धुआंधार बल्लेबाजी करै के साथै ऑफ-स्पिन गेंदबाजी भी करत हिन। ओनके कप्तानी मा भारतीय टीम कई बड़े मुकाम हासिल करिस है, जेमा २०२५ के महिला क्रिकेट विश्व कप जीतब सबसे खास आय। एकरे अलावा २०१२, २०१६ अउर २०२२ मा महिला एशिया कप के खिताब अउर २०२२ के एशियाई खेलन मा स्वर्ण पदक भी ओनकी अगुवाई मा भारत का मिला। ओनके नेतृत्व मा भारत २०२२ मा इंग्लैंड का ओही के धरती पय वनडे शृंखला मा हराइस (जउन १९९९ के बाद पहिली दाईं भवा रहा), २०२३ मा ऑस्ट्रेलिया के खिलाफ पहिली ऐतिहासिक टेस्ट जीत दर्ज करिस, अउर २०२५ मा इंग्लैंड से पहिली दाईं टी-२० शृंखला जीत लिहिस। एकरे साथै उ २०२२ के राष्ट्रमंडल खेलन मा रजत पदक जीतै वाली टीम के भी अहम हिस्सा रहिन।

अंतरराष्ट्रीय क्रिकेट के पिच पय हरमनप्रीत ८,००० से जादा रन बनाइ चुकी हिन। साल २०१८ मा उ महिला टी-२० अंतरराष्ट्रीय मा शतक लगावै वाली भारत के पहिली बल्लेबाज बनिन। एकरे अगले साल (२०१९) घरेलू मैदान पय दक्खिन अफ्रीका के खिलाफ खेलत भये उ १०० टी-२० मैच खेलै वाली पहिली भारतीय क्रिकेटर बनै के गौरव हासिल करिन। टी-२० अंतरराष्ट्रीय मा ३,००० रन का आँकड़ा पार करै वाली उ पहिली भारतीय (साल २०२३ मा) आयँ। २०२५ तक के आँकड़ा देखी तउ, महिला वनडे मा ३,००० से जादा रन बनावै वाली केवल तीन भारतीय महिला खिलाड़ियन मा ओनकर नाँव आवत है। विश्व कप के नॉकआउट मैचन मा सबसे जादा (३३१) रन बनावै के विश्व रिकारड भी हरमनप्रीत के ही नाँव दर्ज है।

फ्रेंचाइजी क्रिकेट मा भी ओनकर खूब दबदबा रहा है। 'विमेंस प्रीमियर लीग' मा उ मुंबई इंडियंस के कप्तान आयँ अउर २०२३ व २०२५ मा अपनी टीम का चैंपियन जिताइ चुकी हिन। विदेशी टी-२० लीग मा सामिल होय वाली उ पहिली भारतीय महिला आयँ; साल २०१६ मा ऑस्ट्रेलिया के 'विमेंस बिग बैश लीग' मा सिडनी थंडर ओनका साइन कीन रहा। बिग बैश मा उ मेलबर्न रेनेगेड्स अउर इंग्लैंड के 'द हंड्रेड' लीग मा मैनचेस्टर ओरिजिनल्स व ट्रेंट रॉकेट्स खर्तिन भी खेलि चुकी हिन। भारतीय 'विमेंस टी-२० चैलेंज' मा सुपरनोवा टीम के कप्तानी करत भये उ २०१८, २०१९ अउर २०२२ मा खिताब अपने नाँव करिन।

ओनके शानदार खेल अउर योगदान के ताईं ओनका कई बड़े सम्मान मिल चुके हिन। भारत सरकार २०१७ मा ओनका 'अर्जुन पुरस्कार' अउर २०२६ मा देश के चउथे सबसे बड़े नागरिक सम्मान 'पद्म श्री' से नवाजिस। साल २०२३ मा प्रतिष्ठित 'विज़डन' पत्रिका ओनका अपने साल के पांच बेहतरीन खिलाड़ियन मा सामिल करिस; ई सूची मा जगह पावै वाली उ पहिली भारतीय महिला बनिन। इही साल ओनका 'टाइम १०० नेक्स्ट' अउर बीबीसी के १०० सबसे प्रभावशाली महिलन के सूची मा भी जगह दीन्ह गइ।

## सुरुआती अउर निजी जीवन
पंजाब के मोगा मा ८ मार्च १९८९ का हरमनप्रीत कौर के जनम भवा रहा। ओनके बाबूजी हरमंदर सिंह भुल्लर अपने जमाना मा खेल-कूद से जुड़ल रहिन अउर पाछे चलिके अदालत मा क्लर्क के रूप मा कार्य करै लाग रहिन, जबकि महतारी सतविंदर कौर आयँ। हरमनप्रीत के एक छोट बहिन भी हिन, जेकर नाँव हेमजीत कौर आय।

ओनके पढ़ाई-लिखाई का लइके एक दाईं विवाद भी खड़ा भवा रहा। उ बतवा रहिन कि ओनके लगे मेरठ के चौधरी चरण सिंह विश्वविद्यालय से कला स्नातक (बीए) के डिग्री है। मुला बाद मा जब पुलिस उपाधीक्षक (डीएसपी) के मानद पद खर्तिन पंजाब पुलिस ओनके कागजात के जाँच करिस, तउ अइसा कउनो रिकारड सामने नाहिं आवा। हालाँकी, ओनके एक जान-पहिचान वाले के कहब है कि उ असल मा जालंधर के गुरु नानक देव विश्वविद्यालय से जुड़ल हंस राज महिला महाविद्यालय से पढ़ाई पूरी कीन हिन।

क्रिकेट के पिच पय ओनकर कदम तब पड़ा जब उ अपने घर से लगभग ३० किलोमीटर दूर 'ज्ञान ज्योति स्कूल अकादमी' मा दाखिला लिहिन। हुवाँ कमलधीश सिंह सोढ़ी ओनका खेल के गुर सिखाइन। सुरुआती बखत मा अपने खेल का अउर पाको करै खर्तिन उ लड़कन के साथै क्रिकेट खेला करत रहिन। बाद मा वर्ष २०१४ के आस-पास उ मुंबई आइ गइन अउर हुवाँ भारतीय रेलवे मा नौकरी पकरि लिहिन।

## अंतरराष्ट्रीय करियर

### पदार्पण अउर सुरुआती करियर (२००९–२०१२)
२००९ कय प्रारम्भ मा हरमनप्रीत कय २००९ विश्व कप खर्तिन भारतीय टीम मा चुना गा रहा। वन २० वर्ष कय उमिर मा ब्रैडमैन ओवल मा पाकिस्तान कय खिलाफ आपन पहिला महिला वनडे मैच खेलिन। ई मैच मा वन ४ ओवर मा १० रन दइ के एक कैच पकड़िन। विश्व कप कय छह मैचन मा खेलत हुए वन कुल ४२ रन बनाइन। एकरे बाद जून २००९ मा टॉनटन मा इंग्लैंड कय खिलाफ वन आपन टी२० इंटरनेशनल डेब्यू कीहिन।

२००९-१० मा जब इंग्लैंड कय टीम भारत आई, तौ उ सीरीज मा १ मार्च २०१० कय हरमनप्रीत वनडे मा आपन पहिला अर्धशतक जड़िन। एकरे बाद भइ टी२० सीरीज कय तीन मैचन मा वन ७४ रन बनाइन। सीरीज कय दूसरे टी२० मैच मा ओनकी ३३ रन कय तेज़ पारी बहुत मशहूर भइ, जेहमा गेंद कय बहुत दूर तक मारै कय ओनके हुनर कय खूब तारीफ कीन गइ।

### टेस्ट पदार्पण अउर सुरुआती साल (२०१२–२०१६)
२०१२ एशिया कप कय फाइनल खर्तिन हरमनप्रीत कय भारतीय टीम कय कप्तान बनावा गा रहा काहे कि नियमित कप्तान मिताली राज अउर उप-कप्तान झूलन गोस्वामी चोटिल रहिन। ई मैच मा भारत पाकिस्तान कय ८१ रन से हराय के खिताब जीति लिहिस। ३ फरवरी २०१३ कय वन मुंबई मा इंग्लैंड कय खिलाफ आपन पहिला वनडे शतक जड़िन। मार्च २०१३ मा बांग्लादेश कय खिलाफ घरेलू सीरीज मा वन कप्तानी कीहिन अउर आपन दूसर शतक लगाय के ९७.५० कय औसत से १९५ रन बनाइन। अगस्त २०१४ मा इंग्लैंड कय खिलाफ वन टेस्ट क्रिकेट मा आपन डेब्यू कीहिन। एकरे बाद नवंबर २०१४ मा मैसूर मा दक्षिण अफ्रीका कय खिलाफ एक टेस्ट मैच मा वन शानदार खेल देखावत भये १७ रन बनाइन अउर ९ विकेट लीहिन, जेहसे भारत एक पारी अउर ३४ रन से बड़की जीत दर्ज कीहिस। जनवरी २०१६ मा वन ३१ गेंद पय ४६ रन कय 'प्लेयर ऑफ द मैच' पारी खेलि के भारत कय ऑस्ट्रेलिया कय खिलाफ टी२० सीरीज जितावै मा सहयता कीहिन अउर फिर २०१६ कय टी२० विश्व कप मा चार मैचन मा ८९ रन बनाय के ७ विकेट चटकाइन।

### विश्व कप फाइनल अउर कप्तानी (२०१७–२०२४)
नवंबर-दिसंबर २०१६ मा हरमनप्रीत कय कप्तानी मा भारत महिला टी२० एशिया कप जीतल। २०१७ महिला क्रिकेट विश्व कप मा वन उ भारतीय टीम कय भाग रहिन जौन फाइनल तक पहुँची रही। २० जुलाई २०१७ कय विश्व कप कय सेमीफाइनल मा ऑस्ट्रेलिया कय खिलाफ ११५ गेंद मा ओनकर १७१ रन कय पारी विश्व कप कय नॉकआउट दौर मा अब तक कय सबसे बड़का व्यक्तिगत स्कोर मानल जात है। एकरे बाद वन आईसीसी रैंकिंग मा टॉप-१० मा आय गइन अउर २०१७ कय आईसीसी महिला टी२० टीम मा चुनी गइन। अक्टूबर २०१८ मा वेस्टइंडीज मा भये टी२० विश्व कप मा कप्तान कय तौर पय खेलत हुए वन न्यूजीलैंड कय खिलाफ ५१ गेंद मा १०३ रन बनाइन, जौन टी२० इंटरनेशनल मा कउनो भारतीय महिला कय पहिला शतक रहा। २०१९ मा दक्षिण अफ्रीका कय खिलाफ सीरीज मा वन १०० टी२० इंटरनेशनल मैच खेलै वाली पहिली भारतीय क्रिकेटर बनिन।

जनवरी २०२० मा वनका ऑस्ट्रेलिया मा होय वाले टी२० विश्व कप खर्तिन भारतीय टीम कय कप्तान बनावा गा। मार्च २०२१ मा दक्षिण अफ्रीका कय खिलाफ खेलत हुए वन १०० वनडे खेलै वाली पँचवीं भारतीय महिला बनिन। २०२२ कय महिला विश्व कप मा वन भारत खर्तिन सबसे जादा (३१८) रन बनाइन। ओनकी कप्तानी मा भारत २०२२ कॉमनवेल्थ गेम्स मा सिल्वर मेडल अउर २०२२ एशियन गेम्स मा गोल्ड मेडल जीति लिहिस। सितंबर २०२२ मा इंग्लैंड कय खिलाफ वनडे सीरीज मा वन १९९९ कय बाद भारत कय उहँवा पहिली सीरीज जिताइन। एहमा वन १४३ रन कय नाबाद शतक लगइन, जौन वनडे मा कउनो भारतीय कप्तान कय सबसे बड़का स्कोर अहै।

फरवरी २०२३ कय महिला टी२० विश्व कप मा वन टी२० इंटरनेशनल मा ३,००० रन बनावै वाली पहिली भारतीय बनिन। जुलाई २०२३ मा बांग्लादेश दौरा पय अंपायरन पय गुस्सा करै अउर आउट होय पय स्टंप पय बल्ला मारै कय नाते आईसीसी ओनके ऊपर भारी जुर्माना लगाइस अउर दुई मैच खर्तिन बैन कइ दीहिस। मुला एकरे बाद दिसंबर २०२३ मा ओनकी कप्तानी मा भारत पहिली बार मुंबई मा ऑस्ट्रेलिया कय टेस्ट मैच मा हराइस। वन २०२३ खर्तिन 'विजडन क्रिकेटर्स ऑफ द ईयर' चुनी जाय वाली पहिली भारतीय महिला भी बनिन। २०२४ आईसीसी महिला टी२० विश्व कप मा वन भारत कय ताईं सबसे जादा १५० रन बनाइन। एकरे बाद जुलाई २०२५ मा ओनकी कप्तानी मा भारत इतिहास रचत भये पहिली बार इंग्लैंड कय खिलाफ टी२० सीरीज जीति लिहिस।

### विश्व कप जीत अउर ओकरे बाद (२०२५–अब तक)
अक्टूबर-नवंबर २०२५ मा हरमनप्रीत कय कप्तानी मा भारत इतिहास रचत भये आपन पहिला आईसीसी महिला क्रिकेट विश्व कप खिताब जीतल। भारत २ नवंबर २०२५ कय डीवाई पाटिल स्टेडियम मा भये फाइनल मा दक्षिण अफ्रीका कय ५२ रन से हराइस। सेमीफाइनल मा भारत ३३९ रन कय लक्ष्य हासिल कइ के ऑस्ट्रेलिया कय २०१७ कय बाद विश्व कप मा पहिली हार कय स्वाद चखाइस। ई मैच मा हरमनप्रीत ८९ रन बनाइन अउर जेमिमा रोड्रिग्स कय साथे १६७ रन कय साझेदारी कीहिन, जेहसे भारत महिला वनडे इतिहास मा सबसे बड़का लक्ष्य सफलता से हासिल कइ लिहिस। दक्षिण अफ्रीका कय खिलाफ फाइनल मा हरमनप्रीत नादिन डी क्लर्क कय कैच पकड़ि के मैच खतम कीहिन। फाइनल मा २० रन कय पारी कय साथे वन विश्व कप कय नॉकआउट मैचन मा सबसे जादा रन (३३१ रन) बनावै कय वर्ल्ड रिकॉर्ड अपने नाँव कइ लीहिन। मीडिया रिपोर्टन मा भारत कय जीत कय पीछे हरमनप्रीत कय शानदार कप्तानी, नीक फील्ड सेटिंग अउर गेंदबाज़न कय सही उपयोग कय मुख्य कारन बतावा गा। ई विश्व कप जीत कय भारतीय क्रिकेट इतिहास कय एक बहुत बड़का पल मानल गा अउर एकरे नाते पूरे भारत मा महिला क्रिकेट खर्तिन जनता अउर मीडिया कय ध्यान बहुत तेजी से बढ़ि गा।

## फ्रेंचाइजी क्रिकेट
जून २०१६ मा हरमनप्रीत सिडनी थंडर खर्तिन करार कीहिन अउर विदेशी टी२० फ्रेंचाइजी लीग मा खेलै वाली पहिली भारतीय महिला क्रिकेटर बनिन। २०२१-२२ कय सीजन मा वन मेलबर्न रेनेगेड्स खर्तिन खेलत हुए ११ मैचन मा ३९९ रन बनाइन अउर १५ विकेट लइ के 'प्लेयर ऑफ द टूर्नामेंट' चुनी गइन। भारत मा भये विमेंस टी२० चैलेंज मा वन सुपरनोवाज कय कप्तानी करत हुए २०१८, २०१९ अउर २०२२ मा टीम कय खिताब जिताइन। एकरे अतिरिक्त वन इंग्लैंड कय 'द हंड्रेड' लीग मा भी मैनचेस्टर ओरिजिनल्स अउर ट्रेंट रॉकेट्स खर्तिन खेलिन। फरवरी २०२३ कय विमेंस प्रीमियर लीग कय पहिली नीलामी मा मुंबई इंडियंस वनका १.८ करोड रूपिया मा खरीदिस अउर टीम कय कप्तान बनाइस। ओनकी अगुवाई मा मुंबई २०२३ मा डब्ल्यूपीएल कय पहिला खिताब जीतल अउर फिर मार्च २०२५ मा दूसर खिताब भी अपने नाँव कीहिस। ई डब्ल्यूपीएल मा दुई ट्रॉफी जीतै वाली पहिली कप्तान बनि गइन। डब्ल्यूपीएल कय तीन सीजन कय २७ मैचन मा वन ४०.५२ कय शानदार औसत से कुल ८५१ रन बनाय चुकी अहैं।

## इन्हें भी देखें
*स्मृति मन्धाना

*जेमिमा रोड्रिग्

*मेग लैनिंग

## सन्दर्भ